Истихарат ламаз олу, дагалаьцначу г1уллакхехь Аллах1е диканиг билгалдар доьхуш деш долчу ламазах. Дала хьанал бинчу белхех цхьа болх бан шена лиъча, делахь а оцу белхан т1аьхье шена беркате хир ю я яц хаа лууш волчунна истихарат ламаз дар суннат ду. Ламаз дар карах1ат доцчу хенахь деш долу ши рака1ат ламаз ду иза, истихаратан нигатца доьхкуш а долу. И ламаз деш волчунна – хьалхарчу рака1атехь сурат «Аль-Кафирун», шолг1ачу рака1атехь – сурат «Аль-Ихлас» дешар, т1аккха, ша ламаз дина ваьлча, Делан Элчано (Делера салам-маршалла хуьлийла цунна) деш хилла долу до1а дар а суннат ду. Цул т1аьхьа, ша истихарат ламаз дина ваьлча, шена даго хьоьххург дийр ду цо. Нагахь санна, цо ша бахьанехь истихарат ламаз дина, шен до1анехь хьахийна болу болх Дала цуьнан дагчу биллахь – и болх бийр бу цо, амма цу т1ехь шегахь шеко йиснехь – иза буьтур бу цо. Цуьнан делил – lабдуллахlан к1анта Джабира (Дела реза хуьлийла цунна) дийцинарг ду; цо элира: «Делан Элчано (Делера салам-маршалла хуьлийла цунна) тхуна массо а хlуманна тlехь lамадора истихарат дар, Къуръана тlера цхьа сурат lаморх терра. Цо олура: «Шух цхьа хlума дан лууш волчо ши ракаlат суннат ламаз дойла, цул тlаьхьа цо олийла: «Аллох1умма инни астахирука би1ильмика, ва астакъдирука бикъудротика, ва ас-алука мин фадликаль-1азыми, фаиннака такъдиру ва ла акъдиру, ва та1ламу ва ла а1ламу, ва анта 1алламуль-г1уйуби. Аллох1умма ин кунта та1ламу анна х1азаль-амра хойрун ли фи дини ва ма1аши ва 1акъибати амри факъдурх1у ли ва йассирх1у ли сумма барик ли фих1и, ва ин кунта та1ламу анна х1азаль-амра шаррун ли фи дини ва ма1аши ва 1акъибати амри фасрифх1у 1анни васрифни 1анх1у вакъдур лийаль-хойра хьайсу кана, сумма ардыни бих1и», и до1а деш шена оьшуш дерг хьахор ду цо. (Я Аллахl, ас дагалаьцначух дика дерг билгалдар доьху ас Хьоьга – Хьайн 1илманехь Хьуна хууш долу. Хьан ницкъаца Хьоьгара г1о а лоху ас, Везан Дела, доьху ас Хьоьга, Хьан ницкъ кхочу (цу тlехь), сан ницкъ кхачац, Хьуна хаьа, суна хаац. Хьо ерриг къайленаш евзаш ву. Я Аллахl, хlара гlуллакх (кхузахь ша дан волу г1уллакх хьахор ду цо) суна дика делахь, – сан динний, дахарний, сан гlуллакхан тlаьхьенний – и суна хила яздехьа, сан цу т1ехь аьтто бехьа, цул тlаьхьа суна цунах беркат а дехьа. Хlара болх (кхузахь а ша дан волу г1уллакх хьахор ду цо) суний, сан динний, сан дахарний, сан белхан тlаьхьенний вуон белахь, и сох д1ахьовзабехьа, со а д1ахьовзавехьа цунах; миччахьара лой а, суна дика а лохьа, цул тlаьхьа со цунна реза а вехьа)». Бухари. Источник : ТРК Путь